Medalja e Nderit për ushtarin Ed Byers
Anëtari i njësisë SEAL merr urdhërin më të lartë të nderit
Presidenti Obama nderoi me urdhërin më të lartë të ushtrisë një anëtar të forcave speciale Seal të marinës amerikane për veprimet e tij të guximshme gjatë një misioni për shpëtimin e një të rrëmbyeri amerikan në Afganistan. Korrespondentja e Zërit të Amerikës Carla Babb bisedoi me anëtarin e njësisë Seal, Ed Byers rreth asaj nate të paharruar. Presidenti Obama i dha oficerit Ed Byers Medaljen e Nderit, i gjashti që merr këtë medalje nga njësitë speciale Seal të marinës. Misioni i zotit Byers ishte në territorin e talebanëve në lindje të Afganistanit. Më 8 dhjetor, 2012, Byers dhe njesia e tij SEAL filluan operacionin e shpëtimit. Filluan të shtënat dhe Byers eleminoi një luftëtar armik para se të gjente pengun...... Ai ishte mjeku Dilip Joseph, i cili po trajnonte punonjës mjekësor në Afganistan. Byers u hodh mbi mjekun duke vepruar si një mburojë njerëzore për ta mbrojtur atë nga plumbat që fluturonin përreth. Veprimet e Byersit i shpëtuan jetët shokëve të tij dhe pengut, por misioni pati një viktimë. Nicolas Checque, kreu i njësisë, u vra nga plumbat e armikut. Pas kësaj jave, Byers shpreson të jetë larg kamerave dhe të kthehet në jetën e heshtur të shërbimit për vendin, për çdo mision tjetër sekret ku mund të dërgohet. .